Diari Oficial de la Generalitat Valenciana


Sumari del DOGV 9030, del 01-03-2021 (2021/1857)

RESOLUCIÓ de 25 de febrer de 2021, de la consellera de Justícia, Interior i Administració Pública per la qual es crea i regula la composició i funcionament del Fòrum valencià per a l'abolició de la prostitució.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9030

Data del DOGV
:   01-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1857


Data del document
:   25-02-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * prostitució
    * legislació

RESOLUCIÓ de 25 de febrer de 2021, de la consellera de Justícia, Interior i Administració Pública per la qual es crea i regula la composició i funcionament del Fòrum valencià per a l'abolició de la prostitució. [2021/1857]  
L'article 6 del Decret 5/2019, de 16 de juny, del president de la Generalitat, pel qual determina les conselleries en què s'organitza l'administració de la Generalitat, assigna a la Conselleria de Justícia, Interior i Administració Pública, entre altres, les competències en matèria de justícia i reformes democràtiques.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, assenyala en el títol V, l'estructura i competències dels òrgans superiors i directius de la Conselleria de Justícia, Interior i Administració Pública. I el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, en l'article 10 atribueix a la Direcció General de Reformes Democràtiques i Accés a la Justícia, entre altres, les funcions en matèria d'assistència jurídica gratuïta, mediació, assistència a les víctimes del delicte, i dels instruments que aprofundisquen en el desenvolupament democràtic i en la promoció dels drets.  
La prostitució com a forma d'explotació sexual suposa una forma extrema de violència contra les dones, representa una forma d'esclavitud incompatible amb la dignitat de la persona i amb els seus drets fonamentals, i constitueix una de les violacions dels drets humans més greus. La prostitució està relacionada amb el tràfic de dones i s'ha de contemplar en el marc del Conveni de Nacions Unides per a la repressió del tràfic de persones i de l'explotació de la prostitució aliena, de 2 de desembre de 1948, que considera l'existència d'explotació sexual encara que hi haja consentiment de la víctima, així com de la Resolució aprovada pel Parlament Europeu de febrer de 2006 que insta a lluitar contra la idea que la prostitució és equiparable a un treball, el Protocol de Palerm de 2000, el Conveni sobre lluita contra el tràfic d'éssers humans del Consell d'Europa de maig de 2005, la Resolució de Nacions Unides sobre tràfic de dones i xiquetes de febrer de 2007, i el Conveni del Consell d'Europa sobre prevenció i lluita contra la violència contra les dones i la violència domèstica (Conveni d'Istanbul) de 2011. A més, l'informe sobre explotació sexual i prostitució i el seu impacte en la igualtat de gènere del Parlament Europeu (A7-0071/2014) de febrer de 2014, sosté que la prostitució és un fenomen amb un component de gènere, la immensa majoria de les persones que es prostitueixen són dones i xiquetes i quasi la totalitat dels usuaris homes.  
  
En aquest sentit i en el marc de les competències referides a l'assistència a les víctimes del delicte i la promoció dels drets i llibertats reconegudes en la Constitució i en la resta de l'ordenament jurídic, s'insta la creació d'un espai en el qual per part de les entitats, organitzacions, universitats, i ciutadania, s'analitzen, debaten i s'elaboren propostes de mesures per a erradicar la prostitució i garantir, defensar i protegir els drets i la llibertat de les dones del delicte de tràfic i de l'explotació sexual. Podrà comptar amb la participació de professionals i representants d'institucions especialistes en matèria de prostitució i de garantia dels drets de les dones víctimes del delicte de tràfic i de l'explotació sexual.  
  
D'acord amb el que s'ha exposat anteriorment i en execució de les competències que tinc atribuïdes en virtut del que disposa la disposició final primera del Decret 172/2020, de 30 d'octubre, resolc  
  
Primer. Creació  
Amb la finalitat d'erradicar la prostitució i garantir, defensar i protegir els drets i la llibertat de les dones, es constitueix el Fòrum valencià per a l'abolició de la prostitució, com a grup de treball adscrit a la Conselleria de Justícia, Interior i Administració Pública.  
  
Segon. Objecte  
El Fòrum tindrà com a objecte analitzar, diagnosticar i proposar les possibles modificacions normatives, tant en l'àmbit estatal com l'autonòmic, així com les mesures a adoptar per a l'abolició de la prostitució.  
A més s'aprofundirà en l'anàlisi de la protecció dels drets de les víctimes d'explotació sexual des d'una perspectiva integral.  
  
  
Tercer. Composició i àmbit d'aplicació  
El Fòrum estarà presidit per la persona titular de la conselleria amb competències en matèria d'assistència a les víctimes del delicte, i dels instruments que aprofundisquen en el desenvolupament democràtic i en la promoció dels drets i coordinat per la persona titular de la direcció general amb competències en aquestes matèries.  
Es constituiran grups de treball en els quals participaran entitats, organitzacions, universitats i la ciutadania i en els quals es comptarà amb la participació de persones especialistes en matèria de prostitució i de garantia dels drets de les dones víctimes del delicte de tràfic i de l'explotació sexual.  
El nomenament de les persones que compondrà cadascun dels grups de treball es realitzarà per resolució de la persona titular de la Conselleria de Justícia, Interior i Administració Pública  
El resultat d'aquests treballs s'incorporarà a un informe que contindrà les recomanacions, propostes de canvis normatius o suggeriments que s'estimen convenients.  
El seu règim jurídic serà l'establit per als òrgans col·legiats en la Llei 40/2015, d'1 d'octubre, de règim jurídic del sector públic.  
  
  
Quart. Funcionament  
Per a complir les seues comeses, la persona que exercisca la presidència del Fòrum establirà el calendari de sessions, el mètode de treball i, en general, decidirà tots aquells aspectes que considere necessaris per al bon fi d'aquest.  
El Fòrum podrà reunir-se tantes vegades com es considere convenient i podrà, així mateix, sol·licitar informes sectorials sobre determinades matèries, tant a la mateixa administració de la Generalitat, en funció de les seues competències, com a altres òrgans i institucions que es consideren convenients.  
Per al seu funcionament disposarà d'una secretaria administrativa les funcions de la qual seran exercides per la persona designada per la persona titular de la direcció general amb competència competències en les matèries d'assistència a les víctimes del delicte, i dels instruments que aprofundisquen en el desenvolupament democràtic i en la promoció dels drets.  
D'altra banda, el seu règim jurídic serà el previst per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Cinqué. Infraestructura i mitjans  
El suport administratiu i tècnic que precise el Fòrum per al degut exercici de les seues funcions serà prestat per la Conselleria de Justícia, Interior i Administració Pública.  
  
Sisé. Incidència econòmica en la dotació de despesa  
L'aplicació i desplegament d'aquesta resolució no podrà tindre cap incidència en la dotació de tots i cadascun dels capítols de despesa assignats a la Conselleria de Justícia, Interior i Administració Pública i, en tot cas, haurà de ser atesa amb els seus mitjans personals i materials.  
  
Les persones que integren el Fòrum no percebran retribució per l'acompliment de les seues funcions. No obstant això, l'assistència a les reunions del Fòrum, degudament justificades davant la direcció general competent en matèria d'assistència a les víctimes del delicte, i dels instruments que aprofundisquen en el desenvolupament democràtic i en la promoció dels drets, donarà origen a una indemnització pel concepte de dieta i transport, en els termes, condicions i imports previstos en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
  
Contra aquesta resolució, que posa fi a la via administrativa, es podrà interposar recurs contenciós administratiu en el termini de dos mesos comptats des de l'endemà de la seua publicació, davant el Tribunal Superior de Justícia de la Comunitat Valenciana, de conformitat amb el que es disposa en els articles 114 i 115 de la Llei 39/2015, d'1 d'octubre, del procediment administratiu comú de les administracions públiques, així com en els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se potestativament recurs de reposició davant el mateix òrgan que va dictar l'acte contra el qual es recorre,, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.  
  
València, 25 de febrer de 2021.- La consellera de Justícia, Interior i Administració Pública: Gabriela Bravo Sanestanislao.